**נספח 1 – קטעים לתחנות.**

|  |
| --- |
| 1. **תרפ"ח – 1928**

"עולים אנו לעיר אשר ה' הִשְרה את שכינתו שמה," אמרה אמא עת היטלטלה העגלה ובה כל רכושנו במעלה העיר. "כי בחר ה' ציון איווה למושב לו," המשיכה בהתלהבות. אחר פנתה אל יעקב הקטן: "הנה, תכף נגיע. הס, בני. שכרתי לנו דירה. דירה מאבן. עוד מעט נגיע וניתן מנוחה לגופנו מהמסע המפרך." "מאה שערים!" צעק בעל העגלה ועצר. התבוננתי סביבי. סמטאות צרות, בתי אבן ישנים וצפופים ובכל פינה מבצבץ בית כנסת או כולל, תלמוד תורה או ישיבה. קבוצת ילדים חזרה מה"חדר", על ראשם כובעים רחבי שוליים ומתוכם מבצבצות פאות מסולסלות. איש עטור זקן בעל הדרת פנים עבר ובירך אותנו לשלום. אמא עלתה במדרגות אחד הבתים ואנו המתנו לה שתשוב. "היכן, גבירתי, אפרוק את הסחורה, גבירתי?" שאל בעל העגלה את אמא בקוצר רוח כשחזרה. "כאן, ברחוב," אמרה אמא בפנים חיוורות. לנו סיפרה שהדירה ששכרה ניתנה למשפחה אחרת. חלה טעות מצערת ועלינו למצוא מקום מגורים חדש. "טוב, גבירתי, אם את מתעקשת, גבירתי, אפרוק את תכולת הבית לרחוב, גבירתי," אמר בעל העגלה, הפעם בנימה רכה, חומלת.וכך, משפחה שלמה, יחד עם כל רכושה, נותרה בלי קורת גג בשכונה הירושלמית. "מחילה שאיני מכניסה אתכם לביתי," אמרה אישה אחת, ומיני מאפה בידיה, "הבתים במאה שערים צפופים עד מאוד והדיירים בכל דירה, בלי עין הרע... הנה, אכלו ילדים, וה' יעזור," הוסיפה.אישה טובה אחרת הורידה שמיכות אחדות וקנקן תה. "שלא יתקררו הילדים." כל אותו הלילה נשארה אמא ערה. למחרת בא אבא, עייף ומאוכזב. המשק אמנם נמכר, אך הכסף תמורתו היה דל. "אני אמתין עם הילדים והרכוש ואתה, אברהם, חפש לנו דירה," ביקשה אמא. "לפני שאחפש לנו בית ברצוני לפקוד את בית ה' החרב," ביקש אבא. "מרדכי, שלוימל'ה, בואו איתי." רצתי אחרי אבא, ממהר להדביק את צעדיו. ככל שהתקרבנו אל שריד בית המקדש נעשה אבא נרגש יותר. "שמחתי באומרים לי בית ה' נלך..." הוא מלמל והידק את אחיזתו בידי. מכל מקום הגיעו יהודים אל עבר הכותל, וקדושה על פניהם. הלכנו בסמטאות הצרות שבעיר העתיקה, חלפנו על פני השוק הצבעוני, עברנו את רחוב דוד ולפתע נעתקה נשימתי. מולנו שער השלשלת, שער הר הבית, פתוח לרווחה, וכיפת הסלע מקום קודש הקודשים, נגלית לנגד עיני... באותם רגעים הרגשתי מעין כוח טוב ונשגב עוטף אותי ושמחה עצומה מילאה את כולי בלי שיכולתי להבין מהיכן באה. שלווה מיוחדת ירדה עלי והרגשתי מוגן ואהוב. אך בעיקר התמלאתי לפתע ברצון עז ללמוד תורה. מה זאת, האם שכינה מרחפת מעל ראשי? מה נפלא המקום. "בוא, שלמה," משך אותי אבא אל הסמטה המובילה אל הכותל. אבא נצמד אל אבני הכותל ודמעות חמות נשרו מעיניו. ביקשתי מאחד הבחורים הפוקדים את הכותל עיפרון ופיסת נייר וכך כתבתי:**אני שלמה גוֹרוֹנצ'יק בן אברהם וחיה-ציפורה הפכתי לילד חדש.****את הילד השובב הבורח מבית הספר השארתי מאחור.** **מעתה אעמול בכל לבי על התורה הקדושה.**  את הפתק תקעתי היטב בין האבנים, ושבתי עם אבא, נקי וטהור, כמו אחרי תפילת נעילה של יום הכיפורים.  |

|  |
| --- |
| 1. **תש"ח 1948**

צהרי שישי בעמדה. בעוד שעות אחדות תרד אלינו שבת המלכה. בימים אלו שוכנת דרך קבע מועקה בלבבות והדמעות יורדות כמים. ניסיתי להיכנס לאווירת השבת והחלתי לפזם לעצמי את הניגון של רבי שלמה אלקבץ. כשהגעתי למילים, "והיו לִמשׁיסָה שׁוֹסֶיךָ, ורַחֲקוּ כל מְבַלְעֶיךָ" נשאתי תפילה: "ריבונו של עולם, הרחק מאיתנו את לגיונות הרֶשע ותן לנו ישע. ישׂישׂ עליך אלוקיך כמשוש חתן על כלה," התחננתי בקרבי. "מתי יגיע היום שתראה לעולם כולו כי אנו רעייתך האהובה? מתי תשמח עמנו כחתן השׂשׂ אל בחירת לבו? הלוא אתה בחרתנו מכל העמים!" לפתע יצא אלי מתוך ג'יפ חייל חיוור ונרעד. ממבע פניו הבנתי שלא בא לבשר טוב."תושבי הרובע ומגיניו נאחזו במקום עד כלות," סיפר חסר נשימה, "הלגיונות הירדנים והערביים גם יחד הדקו את המצור על העיר. כוחנו תם, כמו גם התחמושת שבידינו. הסכם כניעה נכתב ונחתם. הכשירים למלחמה, ואפילו הפצועים שבהם נלקחו בשבי. יתר הפצועים, הזקנים, הנשים והילדים יילקחו לעיר החדשה. ומעט הנשק שנותר יועבר ללגיון הירדני. בית הכנסת 'תפארת ישראל' הופצץ, וגם בית הכנסת 'החורבה' אינו עומד על תלו..." החייל שתק לרגע התבונן בפני לראות האם יכול אני לשאת את אשר שמעתי, ואחר המשיך: "תושבי הרובע, אלו שלא נפלו בשבי, זקוקים לטיפול מיידי. צריך לסייע להם לעבור לקרובי משפחתם בעיר החדשה ולסייע בידי מי שאין לו לאן ללכת. בוא עמי אל הר ציון, שם ריכזנו את כולם." כשהגעתי אל הר ציון ראיתי את זקני הרובע המכובדים, תלמידי החכמים ולומדי התורה יושבים על הארץ אבלים ודוממים. לנגד עיני עלו פסוקים ממגילת איכה: "יֵשְׁבוּ לָאָרֶץ, יִדְּמוּ זִקְנֵי בַּת צִיּוֹן..." לא יכולתי לשאת את המראה וגעיתי בבכי גדול. הרגשתי שהפעם פגעו בלב ארצנו. לקחו לנו את מקום מקדשנו ואת הכותל המערבי, מקום תפילותינו הזַכּוֹת. ומי יודע מתי נזכה לבוא שוב בשעריו? סיימתי לסייע בהעברת המשפחות ובטיפול בפצועים. חלקם אף הובאו אל ביתי לאחר השבת ונשארו שם עד שנמצא בעבורם מקום מגורים.  השעה היתה מאוחרת. ידעתי שלא אספיק להגיע אל התפילה בבית הכנסת שבו אני רגיל להתפלל. הסתובבתי בין השכונות עד שמצאתי בית כנסת של חסידי ברסלב. בתום התפילה יצאו החסידים בריקוד סוער: "ייבנה המקדש, עיר ציון תִּמְלָא". הם הקיפו את הבמה פעם ועוד פעם במשך עשרות דקות, ובכל הקפָה נצבט לבי בקרבי. אלי שבשמים, זה עתה חזרתי מחורבן הבית... אין לנו הר הבית... אין לנו כותל, אין לנו בית כנסת "החורבה"... זקֵנינו יושבים על עפר, בגדיהם קרועים והם פצועים וחבולים, כיצד אוכל לשמוח? ואולי אין לנו דרך אחרת? ועם ישראל חי בזכות האמונה האיתנה והשִׂמְחה המתלווה אליה? "התנערי מעפר, קומי לבשי בגדי תפארתך עמי!" קרא אלַי רבי שלמה אלקבץ בפיוטו.ידעתי, "עוד ישׂישׂ עלינו האל כמשוש חתן על כלה".עם מחשבות אלו צעדתי אל עבר צפִיָה ותחיה, שהמתינו לי בבית.  |

|  |
| --- |
| **3. תשכ"ז - 1967**ביום השלישי למלחמה, בארבע לפנות בוקר, קמתי ורצתי אל ביתו של חותני, הרב הנזיר. דפקתי על דלת ביתו ואמרתי מתנשף, "אני צריך את השופר של בית הכנסת, אנחנו הולכים לשחרר את הכותל המערבי."הרב הנזיר החל לבכות מהתרגשות. מאז נפילת הרובע נדר שלא לצאת מביתו עד היום שבו ישוב הכותל לידינו. הוא עלה על השולחן ושלף מעל אחד הארונות הגבוהים שופר. ביום השלישי למלחמה, כ"ח אייר, בשעה שבע בבוקר ניתנה ההוראה לכבוש את העיר העתיקה.התחלתי לרוץ לכיוון שער האריות. גדוד של צנחנים התפרס משני צדי הדרך, משום שאל מרכזה נורו ללא הרף פגזים. פתאום שמעתי שהמג"ד צועק לי, "הרב גורן, עוד יהרגו אותך! תיצמד אל הקיר!" הרגשתי שאני מרחף באוויר. בידי האחת השופר של הרב הנזיר ובידי השנייה ספר תורה. כשהתקרבנו לשער האריות עלו לנגד עיני הפסוקים: "וכי תבואו מלחמה בארצכם על הצר הצורר אתכם, והרעותם בחצוצרות ונזכרתם לפני ה' אלוקיכם ונושעתם מאויבכם." מיד תקעתי בשופר בקול גדול. תוך כדי תקיעות השופר צעקתי לחיילים: "בשם ה', תעשו ותצליחו! בשם ה', תשחררו את ירושלים!" לפתע הגענו לטנק שנתקע בשער האריות וחסם את הדרך להר הבית. קפצתי על הטנק וירדתי מצדו השני. שוב תקעתי בשופר ושוב צעקתי אל החיילים: "תעלו ותצליחו!" לבי פעם בחוזקה, אני עומד בשערי הר הבית! "חיילי ישראל אהובי העם!" קראתי בקול נרגש מרחבת ההר, "ה' עמכם, גיבורי החיל! חזון כל הדורות מתגשם לנגד עינינו, עיר האלוקים, מקום המקדש, הר הבית והכותל המערבי נגאלו היום על ידיכם! קיימתם היום הזה את שבועת הדורות, 'אם אשכחך ירושלים תשכח ימיני', ואכן לא שכחנו אותך, ירושלים עיר קודשינו ותפארתנו... אשרנו שזכינו לשעה עילאית זו ונשגבה ביותר בתולדות העם. ברוך אתה ה' אלוקינו מלך העולם, שהחיינו וקיימנו והגיענו לזמן הזה. לשנה הזאת בירושלים הבנויה." יוסי רונן, כתב קול ישראל, הקליט את דברי והשמיע אותם ברדיו לכל בית ישראל. ירדתי אל הכותל והתחלתי להתפלל בלב נרגש. אחרי ירדו חיילים וצנחנים נוספים. יחד אמרנו קדיש על החיילים שנפלו וכולנו התחלנו לבכות. השעה היתה רבע לעשר בבוקר. ביקשתי מהנהג שלי, אריה שלום, שייסע עם הג'יפ ויביא אל הכותל את חותני הנזיר ואת הרב צבי יהודה הכהן קוק. חלף זמן, ואריה שלום לא נראה באופק. חששתי שמא אירע אסון.כשסוף סוף חזר הנהג הוא סיפר מדוע התעכב כל כך: "הרב הנזיר היה צריך להפר את נדרו, אחרת לא היה יכול לצאת מהבית. הוא כינס שלושה רבנים שיפרו את הנדר..." כשהגיע הרב הנזיר אל הכותל נצמד אל אבניו, בלי להזיז איבר, ונראה כמו אבן מאבני הכותל. אמרנו תפילת מנחה ראשונה על יד הכותל.עמדתי נרגש ואמרתי את תפילת "נחם" שנאמרת בט' באב, אך הפעם בשינוי משמח: ***"נחם את העיר הצהלה והשמחה העומדת להיבנות והשמחה עם בניה ולוחמיה ושאינה חרבה ובזויה יותר..."*** "בואו נאמר יחד את תפילת ההלל!" צעקתי בהתרגשות לאלפים שהתקבצו ובאו. בירכתי את ברכת ההלל, ודמעות של שמחה התערבבו עם דמעות צער על אלו שלא זכו. כל הלוחמים, דתיים ושאינם דתיים, התלכדו בתפילה נרגשת. בסופה תקעתי בשופר והכרזתי ששיבת ישראל לירושלים היא לנצח נצחים.  |